Anemi

Anemi er definert som for lite hemoglobin i blodet. Dette resulterer i at blodets evne til å transportere oksygen (O2) er redusert, normalt sett fordi det er redusert mengde røde blodceller i blodet, men dersom det er kronisk anemi tilknyttet nyresykdom vil dette som regel være fordi de røde blodcellene som frakter oksygen rundt i blodet er måneformede, og det forklarer hvorfor de ikke har plass til å transportere like mye oksygen som friske røde blodlegemer. Grenseverdiene for anemi (blodmangel) er hemoglobinnivå i blodet mindre enn 13 g/dl (blodprosent under 88 %) for menn, og under 12 g/dl (blodprosent under 81 %) for ikke-gravide kvinner. Barns hemoglobinnivå må sees i sammenheng med alder, men under 11g/dl i 6-måneders alder eller under 12g/dl hos barn og unge bør regnes som anemi og utredes.Norsk legemiddelhåndbok: T4.1 Anemier  Besøkt 9. april 2015

Anemier kan inndeles i tre grupper etter årsak:
 Blødning.
 Hemolyse (ødeleggelse av røde blodlegemer.)
 For lav produksjon av røde blodlegemer.
Symptomer kan være vanskelige å tolke. Tidlige symptomer kan for eksempel være slapphet, konsentrasjonsproblemer og svimmelhet ved anstrengelse. Blekere hud og slimhinner, for eksempel på innsiden av øyelokkene og i munnen, er vanlige hos pasienter med moderat eller alvorlig anemi, men i mild anemi er blekhet ofte fraværende eller mindre utpreget og kan være vanskelig å oppdage. Hvis det er stor jernmangelanemi kan det oppstå symptomer som trøtthet. En pasient som over lang tid får lavere hemoglobinmengde i blodet vil ofte tilpasse seg det nye nivået og kan ha lite plager, men pasienten vil føle seg dårligere selv ved et relativt lite plutselig blodtap.

 Anemi ved kreftsykdommer 
Ved flere former for kreft kan anemi være et tidlig funn. Ved kreft som affiserer benmarg kan overvekst av andre celler i benmargen hindre den vanlige dannelsen av røde blodlegemer. Slike andre celler kan være leukemi-celler eller det kan være metastaser fra kreftformer andre steder i kroppen.

 Jernmangelanemi 
En moderat jernmangel kan gi slapphet uten at det foreligger anemi.
Jernmangelanemi kan oppstå på fire måter:
 dersom det er stort tap av jern, f.eks ved blødninger som blodtap fra mage eller tarme (f.eks. ved ulcerøs kolitt, kreft i tykktarmen eller magesår) og ved menstruasjon med mye blødning.
 dersom en spiser for lite jern, ved dårlig kosthold og slanking.
 dersom en får større behov for jern, f.eks: graviditet siden morkaka (placenta) og fosteret bruker en del jern.
 dersom opptaket av jern i tarmen er for dårlig (f.eks hos pasienter med cøliaki).

 Vitaminmangel 
Folsyre, vitamin B12 og vitamin C er alle viktige for dannelsen av hemoglobin og blodlegemer. Mangel på vitamin B12 kan i verste fall føre til symptomer som nedsatt syn, utbredte nevrologiske problemer og en demens-lignende tilstand med nedsatt tenkeevne og hukommelsestap.

 Sigdcelleanemi 
Denne tilstanden forekommer hos noen få individer pga. en mutasjon. Siden sigdcelleanemi gir bedret overlevelse ved malaria, er denne mutasjonen vanligere i beltet langs ekvator i Afrika der malaria er vanlig. Hele 10% av afroamerikanere, og 25% av afrikanere er heterozygote for sigdcelle-hemoglobin. Man blir kun syk når man er homozygot. Dette er en form for hemolytisk anemi.

 Referanser 

 Kilder 
Helsenorge.no (Helsedirektoratet): Jernmangelanemi Besøkt 9. april 2015
Lommelegen: Blodmangel  Besøkt 9. april 2015

Eksterne lenker
 Artikkel i Store norske leksikon

Kategori:Sykdommer i blod og bloddannende organer og visse tilstander som angår immunsystemet